Mzozo wa Fisi na Kima
Language: Swahili | Genre: Creative_writing

﻿Mzozo wa Fisi na Kima  

Hapo zamani za kale, kulikuwa na Fisi  na Kima. Walikuwa na mzozo kati yao.  Walienda kwa hakimu ili awasaidie  kuusuluhisha.  
Baada ya hakimu kusikiliza kesi yao,  aliogopa kuamua. Aliwaza,  "Nikimlaumu Fisi, atawala mifugo  wangu. Nikimlaumu Kima, atayala  mahindi yangu yote! Nifanyeje?"  
Hakimu alitafakari juu ya kesi hiyo  kisha akasema, "Naona vigumu  kuiamua kesi hii peke yangu. Ipelekeni  kwa wazee wa kijiji."  Fisi na Kima walienda kwa wazee wa  kijiji.  
Waliwaeleza wazee wa kijiji kuhusu  mzozo wao.  Baadaa ya wazee wa kijiji kuwasikiliza,  wao vilevile waliogopa kuiamua kesi  ile. 
Wazee wa kijiji walijua wakimuunga  Kima mkono, Fisi atawala mifugo wao.  Na wakimuunga Fisi mkono, Kima  atayala mahindi yao.  Wazee wa kijiji walimwambia Fisi na  Kima kuwa kesi yao ilikuwa ngumu  sana kuiamua.  
Wazee walimkumbuka mwanamke  mmoja fukara aliyeishi hapo kijijini.  Yeye hangepoteza chochote kwa kuwa  hakuwa na mifugo wala mahindi.  Mmoja wao aliwaambia, "Mwanamke  fukara ataweza kutoa uamuzi bila  woga."  Wakawaambia Fisi na Kima kwenda  kwake.  
Walipowasili kwa mwanamke yule  fukara walisema, "Tuamulie mzozo  wetu."  Mwanamke fukara alikubali lakini,  akataka kuongea na kila mmoja peke  yake.  
Mwanamke fukara alimwita Fisi  kwanza akamwambia, "Wewe  unaheshimika, ni mnyama mkubwa  tena ni shujaa. Unawezaje  kugombana na mnyama mdogo tena  mjinga kama Kima?"  
Mwanamke akaendelea kumwambia  Fisi, "Watu wakisikia mzozo huu,  watakudharau sana. Wacha kuzozana  na Kima."  Fisi alikubali, "Unavyosema ni kweli.  Nitaiacha kesi hii." 
Mwanamke fukara akamwita Kima  akamwambia, "Wewe ni mwerevu na  mrembo. Mbona unabishana na  mnyama huyu mchafu, mwenye  harufu mbaya anayekula vilivyooza.  Watu watakufikiriaje wakisikia  unazozana na huyu kiumbe mwenye  sura mbaya?"  Kima alikubali, "Unavyosema ni kweli.  Nitaiacha kesi hii."  
Baadaye, mwanamke fukara aliwaita  wote akasema, "Kwa kuwa nyote  mlikubali kuacha ugomvi kati yenu, ni  lazima msameheane."  
Kima na Fisi walisameheana  wakasuluhisha mzozo wao.  Watu kijijini waliposikia walishangaa.  Mwanamke fukara aliwezaje kutatua  shida iliyowashinda hakimu na wazee  wa kijiji?  


Source www.africanstorybook.org